“มูลนิธิกองทุนการกุศลสมเด็จพระศรีนครินฯ” มอบทุนการศึกษา “วิทยาลัยกองทัพบก”
มูลนิธิกองทุนการกุศลสมเด็จพระศรีนครินทราบรมราชชนนี สนับสนุนทุนการศึกษาวิทยาลัยกองทัพบก ประจำปีการศึกษา 2563
28 ก.ย. 2563

คุณหญิงทิพาวดี เมฆสวรรค์ รองประธานมูลนิธิกองทุนการกุศลสมเด็จพระศรีนครินทราบรมราชชนี ได้ร่วมเป็นเกียรติมอบทุน “ทุนการศึกษาสมเด็จย่า’90” ให้กับนักเรียนผู้ช่วยพยาบาลที่ขาดแคลนทุนทรัพย์ ที่ศึกษาต่อในหลักสูตรพยาบาลศาสตร์บัณฑิต ในงานพิธีมอบรางวัลฯและทุนการศึกษาวิทยาลัยพยาบาลกองทัพบก ประจำปี 2563 จำนวนทั้งสิ้น 40 ทุนๆ ละ 10,000 บาท รวมเป็นเงิน 400,000 บาท ณ ห้องประชุมรวมใจภักดิ์ ชั้น 7 อาคารกองการศึกษา ชั้น 7 วิทยาลัยพยาบาลกองทัพบก เมื่อเร็วๆ นี้
อนึ่ง มูลนิธิกองทุนการกุศลสมเด็จพระศรีนครินทราบรมราชชนนี ร่วมกับ บริษัท บี.กริม เพาเวอร์ จำกัด (มหาชน) หรือ BGRIM ที่ดำเนินธุรกิจในประเทศไทยมากว่า 142 ปี เรียกได้ว่าอยู่คู่การเติบโตมากับประเทศไทย ผู้บริหารแต่ละรุ่นต่างมีความสำนึกถึงพระมหากรุณาธิคุณมาโดยตลอด และเพื่อตอบแทนพระมหากรุณาธิคุณ บี.กริม ได้ให้ความสำคัญกับสถาบันพระมหากษัตริย์ ศาสนา และการศึกษา มาอย่างต่อเนื่อง
ทั้งนี้ มูลนิธิฯ ได้ริเริ่มมอบทุนการศึกษาให้กับวิทยาลัยพยาบาลกองทัพบกในปี 2562 เพื่อเป็นทุนการศึกษาให้แก่นักเรียนพยาบาลที่ขาดแคลนทุนทรัพย์ และเพื่อสืบสานพระปณิธานของสมเด็จพระศรีนครินทราบรมราชชนนี ในด้านการพยาบาลและการสงเคราะห์ผู้เจ็บป่วย และเพื่อสร้างคุณประโยชน์ให้แก่สังคมและประเทศชาติสืบต่อไป

